
KAPITTEL 1

	 

	På forsiden av herregården i Hohen-Cremmen, hvor familien von Briest hadde bodd helt siden fyrst Georg Wilhelms tid, lå den stille landsbygaten i klart solskinn. 

	På den siden som vendte mot parken og hagen, kastet en sidefløy på hovedbygningen en bred skygge over et stort blomsterbed med et solur på midten. 

	Tjue skritt lenger borte, midt imot sidebygningen, lå kirkegårdsmuren under et teppe av småbladet eføy. Bak den raget kirketårnet i Hohen-Cremmen opp med sin forgylte og blinkende værhane. 

	Hovedbygning, sidefløy og kirkegårdsmur dannet en hestesko som åpnet seg mot et lite tjern med en robåt fortøyd ved en lav brygge. Like ved stod en gammel huske. 

	På forsiden av huset var det en hyggelig sitteplass på en lav trappeavsats, med et par makelige hagestoler. Der satt man på dager det var overskyet. På dager med stekende sol ble hagesiden foretrukket, særlig av husets frue og unge datter.

	Også i dag hadde mor og datter slått seg ned i den skyggefulle hellegangen, med ryggen til de åpne, villvin-innrammede vinduene i hovedhuset. De satt flittig bøyd over et håndarbeid. Det var en alterduk sammensatt av mange små kvadrater. Utallige fedd av ull– og silkegarn lå i en broket haug på et rundt bord, sammen med et par tallerkener som var blitt stående igjen etter lunsjen, og en skål full av lekre stikkelsbær. 

	Raskt og sikkert gled damenes nåler ut og inn. Når moren studerte arbeidet, la datteren Effi nålen fra seg og reiste seg for å gjennomføre gymnastikkens innviklede program av bøyninger og tøyninger.

	Det var tydelig at Effi engasjerte seg i disse øvelsene, som hun bevisst overdrev. Når hun stod der og langsomt hevet armene og lot håndflatene møtes høyt over hodet, hendte det at også moren så opp fra sytøyet. Men alltid flyktig og i smug, fordi hun ikke ville vise hvor henrivende hun fant sin egen datter – en moderlig stolthet som for øvrig var fullt berettiget.

	 Effi var kledd i en blå-og-hvit-stripet, kittel-lignende lerretskjole, hvor et stramt lærbelte markerte midjen. Halsen var bar, og en bred matroskrage falt utover skuldrene og nakkepartiet.

	Hele hennes vesen var preget av en blanding av selvsikkerhet og ynde, mens de leende brune øynene røpet naturlig klokskap, livslyst og hjertevarme. At hun fremdeles måtte finne seg i å bli kalt den «lille», skyldtes bare at hennes slanke, vakre mor var enda en håndsbredd høyere enn henne.

	Effi hadde nettopp reist seg for å ta fatt på sine gymnastiske vridninger igjen, da moren så opp fra broderiet på ny og utbrøt: 

	«Du burde vært sirkusdame eller kunstrytter, Effi. Av og til tror jeg faktisk du kunne ha lyst til å bli noe sånt.»

	«Kanskje det, mamma. Men om så var, hvem sin skyld var det da? Hvem er det jeg har det fra? Det kan jo bare være fra deg. Eller mener du kanskje det er fra pappa? Der ser du, det ler du jo av selv. Og dessuten, hvorfor lar du meg gå i disse forklekjolene bestandig, disse guttekitlene? Kanskje lar du meg en vakker dag begynne med korte kjoler igjen. Får jeg det, kommer jeg til å oppføre meg som en tenåringsjente igjen også. Å neie pent når rathenowerne kommer på besøk, og sette meg på fanget til oberst Goetz og ride ranke. Og hvorfor skulle jeg ikke det? Han er allerede tre fjerdedeler onkel, og bare en fjerdedel kurtisør. Og det er din skyld. Hvorfor får jeg ikke elegante kjoler? Hvorfor gjør du meg ikke til dame?»

	«Vil du gjerne det?»

	«Nei.» 

	Hun sprang bort til sin mor og ga henne en stormende omfavnelse og en mengde kyss.

	«Ikke så voldsom, Effi. Jeg blir alltid engstelig når jeg ser deg sånn.» 

	Effis mor skulle til å fortsette med sine bekymringer for datteren. Men i samme øyeblikk kom tre unge piker inn i hagen gjennom den lille porten. De viftet til Effi med parasollene, og skyndte seg bort til fru von Briest og kysset henne på hånden. Hun vekslet et par ord med dem og foreslo så at pikebarna skulle holde Effi med selskap en halvtimes tid. 

	«Jeg har ting å gjøre, og unge mennesker hygger seg dessuten best alene. Men oppfør dere nå pent, småpiker.» 

	Dermed forsvant fru von Briest opp trappen til sidefløyen.

	Og så var de fire venninnene alene.

	Det var to lubne tvillinger med sprudlende humør og et dryss av fregner som stod ypperlig til det rødblonde, krøllete håret. De var døtre av skolelærer Jahnke, og oppkalt etter to romanheltinner ved navn Bertha og Hertha. 

	Den tredje unge damen var Hulda Niemeyer, pastor Niemeyers eneste barn. Hun var mer ladylike enn de to andre, men til gjengjeld kjedelig og innbilsk. Hun var en daff blondine med utstående, uttrykksløse øyne, som likevel alltid syntes å lete etter noe. Det hadde fått herr Klitzing til å utbryte: 

	‘Ser hun ikke ut som om hun hvert øyeblikk venter engelen Gabriel?’

	Effi syntes egentlig at den kritiske Klitzing hadde rett, men unngikk likevel å gjøre forskjell på de tre venninnene. Aller minst var hun innstilt på å gjøre det i dette øyeblikket.

	«Dette kjedelige broderiet. Gudskjelov at dere dukket opp,» sa Effi og støttet albuene mot bordet.

	«Men din mor har vi fordrevet,» sa Hulda.

	«Nei da. Hun hadde gått likevel, som hun selv sa til dere. Hun venter nemlig besøk av en gammel venn fra ungdommen, som jeg må fortelle dere om senere. En kjærlighetshistorie med helt og heltinne og med forsakelse til slutt. Dere kommer til å sperre øynene opp av forbauselse. Han er fylkesmann, har god figur og er svært mandig.»

	«Det er det viktigste,» sa Hertha.

	«Naturligvis er det det viktigste. ‘Kvinner kvinnelige, menn mandige’. Det er en av pappas yndlingfraser, som dere vet. Men hjelp meg nå først å rydde opp på bordet her, ellers vanker det en skjennepreken igjen.»

	På et blunk var garndukkene pakket ned i sykurven. Da alle fire hadde satt seg ned igjen, sa Hulda: 

	«Men nå, Effi, fortell kjærlighetshistorien som endte med forsakelse. Eller var det ikke så fælt likevel?»

	«En historie som ender med forsakelse er aldri fæl. Men jeg kan ikke begynne før Hertha har forsynt seg av stikkelsbærene, hun får jo ikke øynene fra dem. Bare ta så mange du vil, vi kan jo plukke nye etterpå. Men kast skallene langt bort, eller enda bedre, legg dem på avisen her, så kan vi lage et kremmerhus av dem. Mamma liker ikke at det ligger igjen skinn overalt, hun sier bestandig at man kan gli på dem og brekke beinet.»

	«Tror jeg ikke,» sa Hertha og gikk ivrig løs på stikkelsbærene.

	«Ikke jeg heller,» erklærte Effi. «Bare tenk på at jeg faller minst tre ganger hver eneste dag, og ennå har jeg da ikke brukket noe. Et skikkelig ben brekker ikke så lett, iallfall ikke mine. Sikkert ikke dine heller, Hertha. Hva mener du, Hulda?»

	«Man skal ikke friste skjebnen. Hovmod står for fall.»

	«Guvernante som alltid. Du er født som gammel jomfru.»

	«Med håp om å bli gift. Kanskje før deg, til og med.»

	«Gjerne for meg. Tror du jeg går rundt og venter på det? Skulle bare mangle. Forresten får jeg nok snart en. Det er jeg ikke redd for. Det er ikke lenge siden lille Ventivegni sa til meg: ‘Frøken Effi, jeg vedder på at innen året er omme, blir vi budne hit til avskjedsball og bryllup.’»

	    «Og hva sa du til det?»

	«’Kan godt hende’, sa jeg. Men nå snakker jeg meg bort og glemmer jo hele historien.»

	«Ja, du avbryter deg selv hele tiden. Når det kommer til stykket vil du kanskje ikke likevel.»

	«Visst vil jeg. Men det er sant, jeg avbryter fordi det er litt underlig. Ja, nesten romantisk.»

	«Men du sa jo at han er fylkesmann.»

	«Javisst er han fylkesmann. Og han heter Geert von lnnstetten, baron von lnnstetten.»

	Alle tre begynte å le.

	«Hvorfor ler dere av det?» sa Effi ergerlig. «Hva mener dere med det?»

	«Å, men Effi, vi mente da ikke å fornærme deg, og ikke baronen heller. lnnstetten sa du? Og Geert? Sånt heter da ikke et menneske på disse kanter. Ærlig talt, slike adelige navn er virkelig komiske.»

	«Ja, vennen min, det er de. Men til gjengjeld er de altså adelige. Da kan man tillate seg det, og jo lenger tilbake de går, desto mer kan man tillate seg. Ikke ta det ille opp, for vi er jo uansett like gode venner, men sånt har ikke dere forstand på. Men tilbake til baron Geert von lnnstetten. Han er akkurat like gammel som mamma, på dagen.»

	«Og hvor gammel er din mor, da?»

	«Trettiåtte.»

	«En deilig alder.»

	«Ja, det er det, særlig når man fremdeles ser ut som mamma. Hun er en svært pen dame, synes ikke dere også? Og så forstår hun seg på alt mulig og er alltid så sikker og samtidig så taktfull. Aldri plump sånn som pappa. Hvis jeg var en ung løytnant, ville jeg forelske meg i mamma.»

	«Neimen, Effi. Sånt kan du ikke si,» sa Hulda. «Det er jo imot det fjerde bud. Du skal hedre din mor og far»

	«Tøv. Hvordan kan det være imot det fjerde bud? Jeg er sikker på mamma ville bli glad hvis hun visste at jeg snakket sånn om henne.»      

	«Kan godt være,» avbrøt Hertha dem. «Men kom nå i gang med den historien din.»

	«Ta det med ro, nå begynner jeg jo. Da baron Innstetten var ung, ikke tjue ennå, var han ved Rathenow-regimentet og ofte på godsene her omkring. Aller best likte han seg i Schwantikow, hos min bestefar Belling. Naturligvis var det ikke for bestefars skyld han var der så ofte. Når mamma forteller om det, er det lett å skjønne hvem besøkene egentlig gjaldt. Og jeg tror nok det var gjensidig også.»

	«Og hvordan gikk det videre?»

	«Tja, det gikk som det måtte gå, som det alltid går. Baronen var jo altfor ung. Så da pappa dukket opp, han som alt var ridder og hadde Hohen-Cremmen, var det jo ikke noe å lure på. Mamma valgte pappa og ble fru von Briest. Og så kom jo jeg.»

	«Ja, gudskjelov,» sa Bertha. «Vi hadde ikke hatt deg hvis det hadde gått annerledes. Men fortell videre. Hva gjorde lnnstetten da, hva ble det av ham? Han tok ikke livet av seg i alle fall, ellers kunne ikke dere ha ventet ham hit i dag.»

	«Nei, han tok ikke akkurat livet av seg.»

	«Forsøkte han på det?»

	«Nei, men han ville jo nødig bli her i nabolaget lenger, og fikk visst avsmak på hele soldatlivet. Fred var det jo dessuten også. Så han tok avskjed og begynte å studere jus. I 1870, da krigen kom, meldte han seg til tjeneste igjen, men i Perleberg i stedet for ved det gamle regimentet sitt. Dekorert ble han også. Naturligvis, for han er svært kjekk. Og så snart krigen var over, gikk han tilbake til dokumentene sine igjen. Det sies at både Bismarck og Keiseren skal ha svært høye tanker om ham, og slik hadde det seg at han ble fylkesmann i Kessin.» 

	«Kessin, hvor er det? Jeg har aldri hørt om noe som heter Kessin her omkring.»

	«Nei, det er ikke her på våre kanter. Det ligger et godt stykke herfra, helt borte i Pommern. Det er et badested. Ferieturen baron Innstetten er på nå, er egentlig et familiebesøk eller noe i den retning. Han vil hilse på gamle venner og slektninger.»

	«Har han slekt her da?»

	«Både ja og nei. Det er ingen Innstetten her, tror jeg. Men han har noen fjerne slektninger på morssiden her. Først og fremst ville han se igjen Schwantikow og Belling-godset, som det knytter seg så mange minner til for ham. Så der var han i forgårs, og i dag kommer han altså hit til Hohen-Cremmen.»

	«Og hva sier din far til det?»

	«Ingenting. Han er ikke sånn. Og dessuten kjenner han jo mamma. Han bare erter henne.»

	I det samme slo klokken tolv. Da kom Wilke, familien Briests gamle altmuligmann, for å gi frøken Effi en beskjed: 

	«Fruen ber om at frøkenen må kle seg i god tid. Herr baronen vil antagelig være her ved ett-tiden.»

	Mens Wilke avleverte denne beskjeden, begynte han så smått å rydde av damenes arbeidsbord og grep naturligvis først etter avisen som stikkelsbærskinnet lå på.

	«Nei, Wilke, ikke den. Vi skal ha skallene. Hertha, nå må du lage kremmerhuset og legge en stein i det, så det synker bedre. Og så skal vi gå i langt sørgetog og begrave kremmerhuset i åpen sjø.»      

	Wilke humret. 

	«En ordentlig skøyerunge er hun, veslefrøkna vår,» tenkte han. 

	Effi la kremmerhuset midt på bordduken, som hun raskt hadde rykket til seg, og sa: 

	«Nå tar vi tak her alle sammen, en i hvert hjørne, og synger noe trist.»

	«Ja, men hva skal vi synge?»

	«Hva som helst; det spiller ingen rolle, det må bare ha et rim. Kom an, så synger vi: Flod, flod, du er så stor og god …» 

	Mens Effi sang, satte alle fire seg i bevegelse i retning av den lille bryggen, steg ned i båten og lot kremmerhuset gli langsomt over ripen ned i vannet.

	«Nå er din synd senket i dypet, Hertha,» sa Effi. «Det får meg til å tenke på at slik skal i sin tid ulykkelige, syndige kvinner være blitt senket i dypet – på grunn av utroskap, naturligvis.»

	«Jamen ikke her, vel!»

	«Nei, ikke her,» lo Effi. «Her forekommer nok ikke sånt. Men i Konstantinopel, og det burde forresten du vite like godt som jeg, du var jo også der da herr Holzapfel fortalte oss det i geografitimen.»

	«Ja,» sa Hulda. «Han fortalte alltid sånne ting. Men den slags glemmer man.»

	«Ikke jeg. Sånt husker jeg.»

	 

	 


KAPITTEL 2

	 

	Slik gikk praten videre en stund, mens de mintes felles skoletimer og diverse urimeligheter med fryd og forargelse. Ja, de kunne ikke få nok av det, helt til Hulda plutselig sa: 

	«Nei, Effi, nå må du skynde deg. Du ser jo ut som du kommer rett fra kirsebærhøsting. Så krøllet og bustet du er. Lin blir nå også alltid så krøllet, og den store hvite kragen … Ja, du ser ut som en skipsgutt.» 

	«Kadett, om jeg må be. Noe må jeg da ha igjen for å være adelig. Forresten, kadett eller skipsgutt kan være ett fett – pappa lovet meg en mast igjen nå forleden. Her, like ved husken, en ordentlig mast med taustige. Ja, det kunne jeg faktisk ha lyst på, og vimpelen i toppen ville jeg feste selv. Og så kunne du klatre opp fra den andre siden, Hulda, og høyt der oppe i luften skulle vi rope hurra og gi hverandre et kyss. Død og pine, det skulle jeg like.»

	«‘Død og pine’, for et uttrykk. Du snakker virkelig som en kadett. Men jeg skal iallefall vokte meg for å klatre opp etter deg, jeg er ikke så vågal. Jahnke har nok rett når han sier at du har fått for mye av det bellingske i deg, fra din mor. Jeg for min part er jo bare prestedatter.»

	«Å, blås på deg. Stille vann har dyp grunn. Husker du da fetter Briest var her som kadett? Husker du hvordan du rutsjet nedover låvetaket den gangen, og hvorfor? Nåja, jeg skal ikke røpe deg. Men kom nå, så husker vi litt, eller så leker vi sisten. Jeg har ikke lyst til å gå inn ennå, bare for å si god dag til en fylkesmann fra Hinter Pommern. Temmelig gammel er han også, han kunne jo nesten vært min far. Og hvis han virkelig bor i en sjøby, burde han jo like meg aller best i denne matrosdrakten. Ja, simpelthen ta det som en spesiell oppmerksomhet. Når en fyrste skal motta en eller annen, da opptrer han også alltid i uniform fra den andres hjemsted, sier pappa. Så bare ta det med ro … En - to - tre, nå løper jeg, og her ved benken er altså mål.»

	Hulda ville innvende noe, men Effi løp alt som en vind oppover nærmeste hagegang. 

	«Effi da, det gjelds ikke. Hvor er du? Vi leker ikke gjemsel, vi leker sisten,» protesterte venninnene forarget og løp etter henne. 

	Plutselig dukket Effi frem fra gjemmestedet sitt - langt bak forfølgerne - og nådde triumferende tilbake til mål.

	«Hvor var du?»

	«Bak rabarbraen. Den har så store blad, enda større enn fikenblad.»

	«Fy, skam deg.»

	«Nei, det burde heller dere gjøre, som tapte. Hulda så naturligvis ingenting med de store øynene sine – sen i vendingen som alltid.» 

	Dermed pilte Effi av sted igjen, tvers over rundingen ved soluret med kurs for tjernet, før hun gjorde en stor sving rundt kirkegården og hovedbygningen tilbake til mål. 

	Alt var fint beregnet. Men før hun var halvveis rundt tjernet hørte hun at det ble ropt på henne oppe fra huset. Da Effi snudde seg, så hun sin mor stå på den lille steintrappen og vifte med et lommetørkle. Et øyeblikk etter stod Effi foran henne.

	«Men Effi, du har jo kittelen på deg ennå, og gjesten er alt kommet. Aldri kan du passe tiden.»

	«Jo da, jeg passer tiden, det er gjesten som ikke passer den. Klokken er ikke ett ennå, ikke på lenge!» 

	Så snudde Effi seg mot tvillingene og ropte til dem: 

	«Bare fortsett dere, jeg er straks tilbake igjen.»

	 

	I neste øyeblikk fulgte Effi sin mor inn i den store hagestuen som opptok nesten hele første etasjen i sidebygningen. 

	«Ikke skjenn på meg, mamma, klokken er da virkelig bare halv ett. Hvorfor kommer han så tidlig? En herre bør selvsagt ikke komme for sent, men enda mindre for tidlig.»

	Fru von Briest var gretten, men Effi la kinnet innsmigrende inntil hennes og sa: 

	«Om forlatelse, mamma, nå skal jeg forte meg, om fem minutter er Askepott forvandlet til en prinsesse. Såpass lenge må han kunne vente, eller slå av en prat med pappa imens.»

	Og med et nikk til moren var hun alt på vei mot en smal vindeltrapp, som førte opp til annen etasje. Men fru von Briest ropte henne tilbake og kastet et blikk på den henrivende unge skapningen, som stod der som et bilde på liv og glede, ennå med roser i kinnene etter den viltre leken. 

	«Det er bedre du er som du er allikevel, tror jeg,» sa moren i en fortrolig tone. «Ja, vær sånn. Sånn tar du deg ualminnelig godt ut. Du ser så uforberedt ut, og det er passer nå. Jeg har nemlig noe å si deg, kjære lille Effi min.» 

	Moren grep datterens hender. 

	«Jeg må nemlig fortelle deg …»

	«Men mamma, hva er det i veien med deg? Du gjør meg jo både nervøs og redd.»

	«Effi min. Baron lnnstetten har nettopp bedt om din hånd.»

	Bedt om min hånd? På alvor?»

	«Den slags spøker man ikke med. Du traff ham jo selv i forgårs, og jeg tror du likte ham også. Han er riktignok en del eldre enn deg, men det er bare en fordel. Dessuten er han en mann med karakter, posisjon og gode manerer. Hvis du ikke sier nei – og det tror jeg neppe min kloke Effi vil gjøre – står du i tyveårsalderen der hvor andre knapt nok står når de er førti. Du kommer til å nå atskillig lenger enn din mor.»

	Effi tidde og lette febrilsk etter et svar. Men før hun fikk summet seg, hørte hun farens stemme inne fra dagligstuen. Faren, herr von Briest, var en velkonservert og ytterst jovial femtiåring. Han kom gående inn i hagestuen sammen med baron lnnstetten. Baronen var en slank og mørkhåret type med en militær holdning.

	Da Effi fikk øye på ham, ble hun overfalt av en nervøs skjelving. Men det varte ikke lenge, for nesten i samme øyeblikk som lnnstetten nærmet seg henne med en vennlig hilsen, dukket tvillingenes rødblonde hoder opp i det midterste av de åpne vinduene. 

	Hertha, den frimodigste av tvillingene, ropte inn i salen: 

	«Kom da, Effie!»

	Så trakk hun hodet til seg, og begge søstrene hoppet ned fra benken de hadde stått på. Det hørtes bare dempet latter og knising utenfra. 



	
KAPITTEL 3

	 

	Baron lnnstetten forlovet seg med Effi Briest alt samme dag. Begivenheten ble feiret med et festmåltid der brudens far, som ennå ikke følte seg helt hjemme i sin nye høytidelige rolle, utbrakte lykkeønskninger for de to unge. 

	Det etterlot fru von Briest i en lett vemodig stemning ved tanken på det som hadde hendt for atten år siden. Men det varte ikke lenge. Henne hadde det jo ikke kunnet bli, nå ble det i stedet hennes datter. Det var kanskje like greit, eller til og med bedre. For Briest var en utmerket ektemann, selv om han unektelig var litt kjedelig.

	Mot slutten av måltidet tok von Briest ordet på ny, for å foreslå at de skulle drikke for det nye familiemedlemmet. Han omfavnet Innstetten og ga ham et kyss på venstre kinn. Deretter gikk han enda et skritt videre, og anbefalte en mer intim omgangstone i familien, også med hensyn til navn og titler. 

	Når det gjaldt hans hustru, var betegnelsen ‘mamma’ fortsatt det rimeligste, mens han selv ville gi avkall på ærestittelen ‘pappa’ og heller bli kalt ‘Briest’. Men uttrykket ‘barna’ falt ham ikke naturlig med tanke på lnnstetten, som bare var ti år yngre enn ham. Så heretter ble de bare kalt for Effi og Geert. 

	Såvidt herr Briest kunne huske, så betydde navnet Geert en høy, slank trestamme, og Effi var da altså eføyen som snart ville klynge seg om den. 

	De to nyforlovede så litt forlegent på hverandre ved denne sammenligningen, Effi riktignok også med et tilløp til barnslig lattermildhet. 

	Fru von Briest sa: 

	«Du kan naturligvis si hva du vil og formulere dine skåltaler som du ønsker, Briest, men spar oss for poetiske bilder – det er ikke din sterke side!» 

	Briest følte seg mer tilbøyelig til å underskrive reprimanden enn å protestere: 

	«Det er nok mulig du har rett i det, Luise.»

	 

	Så snart de hadde reist seg fra bordet, ba Effi seg unnskyldt for å avlegge et besøk i prestegården. På veien sa hun til seg selv: 

	«Hulda kommer sikkert til å bli grønn av ergrelse. Så ble det altså min tur først likevel – og hun som alltid har vært så forfengelig og innbilsk.» 

	Men Effis formodninger slo ikke helt til. 

	Hulda gikk slett ikke fra konseptene. Hun tok det tvert imot pent og viste ingen tegn til ergrelse eller misunnelse, det overlot hun til moren. 

	«Ja, ja, sånn går det,» sa fru Niemeyer. «Når det ikke kunne bli moren, får det bli datteren. Det er ikke noe nytt. Gamle familier holder alltid sammen. Den som har, han skal gis, som det står skrevet.» 

	Gamle Niemeyer følte seg brydd over disse syrlige kommentarene, vulgære og uhøflige som de var. Han beklaget i sitt stille sinn enda en gang at han hadde giftet seg med sin husholderske.

	 

	Fra prestegården gikk Effi videre til Jahnkes. Tvillingene hadde lenge holdt utkikk etter henne, og møtte henne ved hageporten.

	«Nå, Effi,» sa Hertha. «Hvordan føles det?»

	De tre gikk arm i arm frem og tilbake mellom blomsterbedene, hvor bustnelliker og fløyelsblomster stod i full flor.

	«Hvordan det føles? Å, jeg synes det er hyggelig. Vi er alt på fornavn med hverandre. Han heter altså Geert, som jeg har fortalt dere før.»

	«Ja, det har du. Men jeg synes det er litt nifst likevel. Er det sikkert at han er den rette?»

	«Visst er han den rette. Sånt forstår ikke du deg på, Hertha. Enhver mann er den rette. Det vil si, han må være adelig, ha en viss posisjon og ta seg godt ut.»

	«Gud, som du snakker, Effi. Du har da pleid å se helt annerledes på det før.»

	«Før, ja.»

	«Og er du virkelig lykkelig alt nå?»

	«Når man har vært forlovet i to timer, er man vel alltid helt lykkelig?»

	«Men synes du ikke det er litt… Ja, jeg vet ikke riktig hvordan jeg skal uttrykke det, men synes du ikke det er litt pinlig, på en måte?»

	«Jo litt, det må jeg innrømme, men bare litt. Og jeg tror nok det kommer til å gå over.»

	Etter disse to visittene hos presten og skolelæreren, som til sammen bare hadde vart en halvtimes tid, skyndte Effi seg tilbake til familien, som nettopp hadde fått kaffen servert på verandaen. 

	Svigerfar og svigersønn spaserte frem og tilbake i hagegangen under lønnetrærne. Briest snakket om alle de ulemper som var forbundet med et embete som Innstettens. Briest hadde fått lignende tilbud flere ganger, men alltid takket nei. 

	«Å kunne styre etter eget ønske har alltid passet meg best,» sa herr Briest. «Ellers har man ikke øye for annet enn det som interesserer de herrer på høyere hold. Nei, det er ikke noe for meg. Her kan jeg leve som fri mann og fryde meg over hvert eneste grønne blad og villvinen som gror så frodig rundt vinduene der borte.»

	Briest fortsatte å utbre seg om dette emnet og kom med atskillige finter til embetsstanden.

	Innstetten nikket og smilte høflig, men hørte egentlig bare etter med et halvt øre, mens han lot til å være helt fascinert av villvinen rundt vinduene, som Briest snakket om. For han kikket stadig dit bort, og hver gang syntes han at han kunne se to rødblonde pikehoder titte frem mellom de tette rankene og høre en livsglad stemme rope: 

	«Kom da, Effi!»

	Innstetten trodde ikke på tegn og varsler, han tok skarpt avstand fra all slags overtro. Men likevel kunne han ikke bli kvitt de tre ordene. Mens Briest intetanende snakket videre om sitt, hadde Innstetten hele tiden en følelse av at den lille episoden hadde vært noe mer enn en ren tilfeldighet.

	 

	Innstetten, som bare hadde tatt seg fri et par dager, reiste alt neste morgen, etter å ha lovet Effi å skrive til henne hver dag. 

	«Ja, det må du gjøre,» hadde Effi sagt.

	 Effi hadde ment det av hele sitt hjerte, for helt siden hun var liten pike hadde hun ikke kunnet tenke seg noe morsommere enn å få mange brev, for eksempel til fødselsdagen. Da måtte alle skrive til henne. 

	Vendinger som ‘Gertrud og Klara ber meg hilse og sender deg også sine hjerteligste lykkønskninger’, ble svært dårlig tatt imot. Hvis Gertrud og Klara ville være venner med henne, fikk de sende henne et brev med eget frimerke. Siden fødselsdagen falt midt i ferietiden, skulle det helst være et utenlandsk frimerke, fra Sveits eller Karlsbad. 

	Innstetten skrev hver dag som han hadde lovet. Det var ekstra hyggelig å få brev fra ham siden han bare forventet å få et lite svarbrev, en gang om uken. 

	Svarene fra Effi var fulle av henrivende bagateller, som hver gang sjarmerte ham. Alle alvorligere ting som måtte drøftes, tok fru Briest selv opp med sin svigersønn. Som fastsettelse av bryllupsdagen og spørsmål i forbindelse med Effis utstyr og innredningen av hennes nye hjem. 

	Innstetten, som snart hadde sittet tre år i embetet, hadde innrettet seg meget standsmessig i sin bolig i Kessin. Fru Briest ønsket å danne seg et bilde av hva som fantes der, for ikke å anskaffe noe unødvendig. Da hun omsider mente å ha fått tilstrekkelige opplysninger om alle disse tingene, bestemte mor og datter seg for å reise til Berlin for å fylle Effis brudekiste.

	Effi gledet seg til oppholdet i Berlin, ikke minst etter at hennes far hadde gått med på å bestille værelser til dem på Hotel du Nord. 

	«Omkostningene kan vi trekke av på utstyrskontoen – Innstetten har jo alt som trenges fra før av.» 

	I motsetning til sin mor, som fraba seg den slags tarvelige bemerkninger, erklærte Effi seg hjertens enig med sin far. Hun bekymret seg ikke om hvorvidt det var sagt i spøk eller alvor. Effi var mer opptatt av tanken på hvilket inntrykk mor og datter kom til å gjøre på de andre gjestene når de ankom hotellets spisesal, enn av innkjøpene hos Spinn og Menke, Goschenhofer og lignende firmaer. 

	Disse lyse, forlokkende dagdrømmene satte sitt preg på Effi da den store uken i Berlin endelig opprant. Fetter Briest fra Alexanderregimentet, en livsglad ung løytnant som abonnerte på humormagasinet ‘Fliegende Blätter’ og førte bok over alle de beste vitsene som var i omløp, stilte seg til damenes disposisjon i alle sine ledige stunder. Nesten daglig satt de sammen med ham ved hjørnevinduet hos Kranzler. En ettermiddag kjørte de til Zoologisk hage for å se på sjiraffene, som fetter Dagobert Briest påstod så ut som gamle adelige peppermøer. 

	Hver dag hadde sitt program, og den tredje eller fjerde dagen gikk de i Nasjonalgalleriet, fordi fetter Dagobert ville vise sin kusine «De saliges ø». Riktignok stod jo kusine Effi på terskelen til ekteskapet, som han sa, men det kunne kanskje være en god ide å stifte bekjentskap med ‘De saliges ø’ på forhånd. 

	Hans tante dasket ham over fingrene med viften, men hadde samtidig et så nådig smil at han ikke fant noen grunn til å slå over i en annen tone. 

	Det var herlige dager for dem alle tre, ikke minst for fetter Dagobert, som var den perfekte anstand og hadde en egen evne til å bringe små uoverensstemmelser ut av verden i en håndvending. 

	Tilløp til sammenstøt mellom mor og datter forekom naturligvis stadig, det er jo naturens orden, men heldigvis aldri i forbindelse med innkjøpene. Effi lot ikke til å bry seg om hvor mye som ble kjøpt eller hva det kostet. Fru von Briest, som ellers var så kritisk – også overfor sin kjære datter – tok ikke bare denne mangelen på interesse forbausende lett, hun anså den til og med som en dyd. 

	«Alle disse tingene betyr så lite for Effi,» sa hun til seg selv. «Effi er enkel. Hun lever i sin egen drømme– og fantasiverden. Hvis prinsesse Friedrich Karl kjører forbi og smiler vennlig til henne idet hun passerer, betyr det mer for henne enn en hel kiste full av lintøy.»

	Alt dette var for så vidt sant nok, men likevel bare halve sannheten. Det spilte liten rolle for Effi hvor mye hun eide av slike hverdagslige ting. Men da de gikk ut for å gjøre innkjøp til bryllupsreisen som skulle gå til Italia, kom Effis egentlige natur for en dag. 

	Bare det mest elegante fant nåde for hennes øyne. Kunne hun ikke få det beste, skulle hun ikke ha det nest beste heller. Fru von Briest hadde rett i at Effi kunne unnvære mye, og i denne evnen til å unnvære lå det noe beskjedent. Men, når det en sjelden gang var noe hun virkelig ønsket seg, måtte den tingen være fullkommen. På det punktet var hun kravstor.

